**สรุปความก้าวหน้าโครงการตลาดประชารัฐ จังหวัดอ่างทอง**

**1. การขับเคลื่อนโครงการตลาดประชารัฐ**

 จังหวัดอ่างทอง ได้มอบหมายหน่วยงานที่เกี่ยวข้องในการกำกับดูแลตลาด แต่ละประเภท ได้แก่ สำนักงานพัฒนาชุมชนจังหวัดอ่างทอง สำนักงานส่งเสริมการปกครองท้องถิ่นจังหวัดอ่างทอง สำนักงานพาณิชย์จังหวัดอ่างทอง สำนักงานวัฒนธรรมจังหวัดอ่างทอง บริษัท ประชารัฐรักสามัคคีจังหวัดอ่างทอง (วิสาหกิจเพื่อสังคม) จำกัด และธนาคารเพื่อการเกษตรและสหกรณ์การเกษตรจังหวัดอ่างทอง ให้ดำเนินการ ดังนี้

 (1) ตรวจสอบการจัดการตลาดในกำกับดูแลให้ถูกต้องตามกฎหมาย

 (2) สนับสนุนรับสินค้าทางการเกษตรที่ล้นตลาดตามฤดูกาล เพื่อเป็นการระบายสินค้า (3) พัฒนาตลาดประชารัฐให้เป็นแหล่งท่องเที่ยว โดยเชื่อมโยงตลาดประชารัฐกับ OTOP นวัตวิถี ให้ครบวงจร “ชม ชิม ช้อป แชร์” โดยได้จัดกิจกรรม Kickoff ชุมชนท่องเที่ยว OTOP นวัตวิถี เมื่อวันที่ 13 กรกฎาคม 2561 ณ บริเวณศาลาวิรัชกาญจนาสัคคโสปาณ วัดจันทรังษี หมู่ที่ 9 ตำบลหัวไผ่ อำเภอเมือง จังหวัดอ่างทอง

**2. การจัดกิจกรรมโครงการตลาดประชารัฐ**

 2.1 จังหวัดอ่างทอง ได้จัดงาน “เดิน – ปั่นจักรยานเพื่อสุขภาพ และเฉลิมพระเกียรติ” ประจำปี 2561 เพื่อเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร เนื่องในโอกาสวันเฉลิมพระชนมพรรษา 28 กรกฎาคม 2561 เมื่อวันที่ 15 กรกฎาคม 2561 ณ บริเวณอุทยานสวรรค์ อ่างทองหนองเจ็ดเส้น ตำบลหัวไผ่ อำเภอเมืองอ่างทอง และตำบลสายทอง อำเภอป่าโมก จังหวัดอ่างทอง มีรายได้การจำหน่ายสินค้าของตลาดใต้ร่มฯ จำนวน 42,120 บาท (สี่หมื่นสองพัน หนึ่งร้อยยี่สิบบาท)

 2.2 งาน “ร่มโพธิ์ทอง หอการค้าแฟร์” ครั้งที่ 2 ระหว่างวันที่ 24 – 30 กรกฎาคม 2561 ณ วัดขุนอินทประมูล ตำบลอินทประมูล อำเภอโพธิ์ทอง จังหวัดอ่างทอง

 **2.3. รายได้จากการจำหน่ายสินค้าโครงการตลาดประชารัฐ**

 **จังหวัดอ่างทอง มีรายได้จากการดำเนินโครงการตลาดประชารัฐ ตามนโยบายของรัฐบาล ตั้งแต่วันที่ 5 ธันวาคม 2560 - 24 กรกฎาคม 2561 รวมทั้งสิ้น 38,003,685 บาท (สามสิบแปดล้านสามพันหกร้อยแปดสิบห้าบาท)**

 สำหรับการจัดกิจกรรมส่งเสริมโครงการตลาดประชารัฐ ในห้วงเดือนสิงหาคม 2561 ของจังหวัดอ่างทอง มีกิจกรรมด้านการส่งเสริมการตลาดและการท่องเที่ยว ดังนี้

 (1) งาน “รำลึก 112 ปี เสด็จประพาสต้นเมืองอ่างทอง และฉลอง 123 ปี เมืองอ่างทอง” ระหว่างวันที่ 3 – 6 สิงหาคม 2561 ณ บริเวณหน้าศาลากลางจังหวัดอ่างทอง เพื่อน้อมรำลึกถึงพระมหากรุณาธิคุณพระบาทสมเด็จพระจุลจอมเกล้าเจ้าอยู่หัว รัชกาลที่ 5 และเฉลิมพระเกียรติเนื่องในวโรกาสมหามงคลเฉลิมพระชนมพรรษาสมเด็จพระเจ้าอยู่หัวมหาวชิราลงกรณ บดินทรเทพยวรางกูล เฉลิมพระชนมพรรษา 66 พรรษา และเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ ในพระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงเจริญพระชนมายุ 86 พรรษา ในปี พ.ศ. 2561 รวมทั้งเพื่อเป็นการประชาสัมพันธ์ส่งเสริมการท่องเที่ยวจังหวัดอ่างทอง และเป็นการสร้างรายได้ให้กับประชาชน

 (2) งาน “มหกรรมกลองนานาชาติ” และพิธีไหว้ครู ระหว่างวันที่ 23 – 26 สิงหาคม 2561 ณ หมู่บ้านทำกลองตำบลเอกราช อำเภอป่าโมก จังหวัดอ่างทอง ชมการแสดงมหกรรมกลองและศิลปวัฒนธรรมของนานาชาติ งานมหกรรมศิลปวัฒนธรรมทุกภาค การจัดนิทรรศการของดี เมืองอ่างทอง ชมเมืองต้นแบบเศรษฐกิจสร้างสรรค์การจำหน่ายสินค้า OTOP งานมหกรรมอาหารอร่อย